Document ID: 31989D0651

KOMISSION PÄÄTÖS,
tehty 26 päivänä lokakuuta 1989,
ominaisuuksien määritelmistä ja maataloustuotteiden luettelosta vuosien 1988 ja 1997 välisenä aikana tehtäviä yhteisön maatilojen rakennetutkimuksia varten (89/651/ETY)
EUROOPAN YHTEISÖJEN KOMISSIO, joka
ottaa huomioon Euroopan talousyhteisön perustamissopimuksen,
ottaa huomioon maatilojen rakennetta vuosien 1988 ja 1997 välillä koskevien yhteisön tilastotietojen keruun järjestämisestä 29 päivänä helmikuuta 1988 annetun neuvoston asetuksen (ETY) N:o 571/88(1), sellaisena kuin se on viimeksi muutettuna asetuksella (ETY) N:o 807/89(2), ja erityisesti sen 8 artiklan,
sekä katsoo, että
asetuksessa (ETY) N:o 571/88 säädettyjen maatilojen rakennetta koskevien tietojen keruun tulokset voivat olla yhdenmukaiset koko Euroopan talousyhteisön alueella ainoastaan, jos kerättävien tietojen luetteloon sisältyvät käsitteet ymmärretään ja jos niitä käytetään yhtenäisesti; yhteisön tulisi sen vuoksi laatia käsitteille määritelmät siinä määrin kuin se on tarpeen,
tietojen keruun tulosten vertailukelpoisuuden vuoksi olisi säilytettävä edellisissä maatilojen rakennetutkimuksissa käytetyt maantieteellisten alueiden määritelmät ja rajat aina kun se on mahdollista,
asetuksen (ETY) N:o 571/88 8 artiklan 2 kohdan mukaisesti kerättävien ominaisuuksien luetteloon sekä alueisiin ja tutkimusalueisiin liittyvät määritelmät annetaan komission päätöksessä 83/461/ETY(3), sellaisena kuin se on viimeksi muutettuna päätöksellä 85/643/ETY(4), ja mahdolliset muutokset tehdään asetuksen (ETY) N:o 571/88 15 artiklassa säädettyä menettelyä noudattaen,
asetus (ETY) N:o 571/88 koskee ajanjaksoa, joka ulottuu vuodesta 1988 vuoteen 1997, ja sitä sovelletaan useissa yhteisön tutkimuksissa; olisi laadittava täydellinen ja päivitetty luettelo yhteisön tutkimuksissa kerättävien sovittujen ominaisuuksien määritelmistä,
kyseisiä määritelmiä olisi lisäksi täydennettävä selityksillä ja esimerkeillä, jotta ominaisuusluettelon käyttö ja tutkimustulosten tulkinta olisi jäsenvaltioissa helpompaa,
erityisesti asetuksessa (ETY) N:o 571/88 tarkoitetun tilastollisen määritelmän käsitteestä 'maatila` olisi oltava yhdenmukainen koko Euroopan talousyhteisössä, ja koska tämä käsite viittaa maataloustuotteisiin, on otettava käyttöön kyseisten tuotteiden standardiluettelo, ja
tässä päätöksessä määrätyt toimenpiteet ovat pysyvän maataloustilastokomitean lausunnon mukaiset,
ON TEHNYT TÄMÄN PÄÄTÖKSEN:
1 artikla
Yhteisön maatilojen rakennetutkimuksissa käytettävät määritelmät ja niihin liittyvät selitykset ja esimerkit, sellaisina kuin niistä säädetään asetuksessa (ETY) N:o 571/88, annetaan liitteessä I.
2 artikla
Maatilaa koskevassa määritelmässä tarkoitettu maataloustuotteiden luettelo annetaan liitteessä II.
3 artikla
Ottaen huomioon eräille jäsenvaltioille ominaiset edellytykset, poikkeukset yhteisön määritelmistä voidaan hyväksyä liitteen III mukaisesti.
4 artikla
Tämä päätös on osoitettu kaikille jäsenvaltioille.
Tehty Brysselissä 26 päivänä lokakuuta 1989.

Labels: 5
6